Mette Abildgaard (KF), 2024-05-30:
Åh, jeg er bare så ærgerlig over, at der ikke er flere på tilhørerpladserne i dag.
Jeg er bare så ærgerlig over det, for det har bare været en rigtig fed debat at være herinde at se, fordi vi for en gangs skyld diskuterer noget, der virkelig er til at forstå og forholde sig til, og som kan sætte sindene i kog.
Der har både været engagement og indignation, og der har været sprogperler om paptraumer og alt muligt andet.
Den her sag var jo også en af dem, som hurtigst fik 50.000 underskrifter ved et borgerforslag.
Der var rigtig mange danskere, der bare kunne identificere sig med, at de rigtig gerne ville af med de her papsugerør, og jeg skal ikke kunne udelukke, at jeg selv har siddet derhjemme med mit NemID fremme og været meget fristet til at være en af dem, der gik ind og skrev under.
Det gør jeg ikke, fordi det er en del af EU's engangsplastikdirektiv, og det er vi forpligtet til at implementere.
Sådan er det nu engang.
Ellers kan vi risikere en traktatkrænkelsessag, vi kan risikere en åbningsskrivelse, og det vurderes ikke, at man inden for de juridiske rammer kan undgå at implementere den her del af direktivet.
Kunne jeg have drømt om, at da man lavede det her direktiv, havde man måske lavet en længere indfasning, i forhold til at der ville være bedre tid til at finde egnede alternativer?
Det var nu engang sådan, man endte i EU-systemet.
Jeg kunne ikke lade være med at trække på smilebåndet over, at hr. Peter Kofod sætter al sin lid til, at det skal være fru Stine Bosse, der kommer og redder ham.
Det er alligevel ikke så tit, at det er dér, håbet ligger, når man er medlem af Dansk Folkeparti.
Men på den måde kan der jo komme mærkværdigheder frem.
Prøv at høre: Der er masser af muligheder i dag.
Først og fremmest skal alle vi voksne mennesker vænne os til, at vi ikke har brug for et sugerør – helt ærligt.
Tag fat om kroppen, løft den cirka hertil, drej vinklen på den, og drik.
Det kan de fleste af os finde ud af.
Ja, så er der ekstraordinære situationer, når man gør stop på McDonald's og skal have sin jordbærsmoothie.
Så kunne man jo lige have til at ligge i bilen, hvilket jeg har liggende min bil, en omgang plastiksugerør, som er genanvendelige, som man kan tage med hjem og vaske og smide i sin opvaskemaskine.
Det er altså ret simpelt.
Og det er ikke ulovligt, for man må gerne bruge plastiksugerør, der er genanvendelige.
Man kan også få sådan nogle tynde plastiksugerør, som passer ned i Capri-Sun, for jeg har også prøvet det, og jeg har børn derhjemme på 3 og 5 år.
Jeg har også prøvet børn, der var ved at gå til i raserianfald over, at deres papsugerør i Capri-Sun-juicen var opløst, før man overhovedet havde fået prikket hul i den der folie.
Der findes også nogle tynde genanvendelige sugerør, som man kan anvende, og som man kan have med sig.
Og alle os, der har små børn, slæber alligevel rundt på alt muligt hele tiden, for så skal vi have ekstra tøj med, og vi skal have bleer med, og vi skal have vådservietter i uanede mængder og alt muligt andet.
Så kunne man jo overveje at have det med dér.
Så helt ærligt, ja, måske skulle det her ikke have været implementeret så hurtigt i EU-lovgivningen.
Det er det nu engang blevet.
Gider Danmark risikere en eller anden krænkelsessag på det?
Nej, det gider vi ikke.
Finder vi som voksne mennesker ud af det?
Ja, det gør vi nok.
Udvikler producenterne hele tiden nye løsninger på det her område?
Ja, det gør de i den grad.
Så har der været lidt debat om det her med, at man kan få det nogle steder i udlandet.
Det kan man altså også stadig væk nogle steder i Danmark, skulle jeg hilse og sige.
Der er adskillige butikker, hvor du stadig væk kan købe plastiksugerør.
Jeg var inde at lave en hurtig søgning på nettet.
Om de så gør det ulovligt, kan jeg ikke konkludere.
Om de gør det, fordi de har et lager liggende, kan jeg heller ikke vide.
Jeg kan bare konstatere, at der også i Danmark stadig væk er et salg af det her.
Så det er ikke noget isoleret udenlandsk fænomen.
Så trods paptraumer hos diverse, garanteret også i det konservative bagland, kommer vi altså fra Det Konservative Folkepartis side ikke til at stemme for det her beslutningsforslag.